Babelscape/SREDFM huggingface dataset:
Εϊγιαφιάτλαγιοκουτλ

Το Εϊγιαφιάτλαγιοκουτλ (Ισλανδικά:"Eyjafjallajökull" ) είναι ηφαίστειο της Ισλανδίας, στα νότια του νησιού, 125 χιλιόμετρα ανατολικά της πρωτεύουσας της χώρας Ρέικιαβικ. Με το ίδιο όνομα αναφέρεται και ο παγετώνας που καλύπτει τον ηφαιστειακό όγκο. Το όνομά του είναι σύνθετο μεταφραζόμενο στην ελληνική ως "νησιωτοπαγετωνοκορφή", (κορυφή νησιωτικού παγετώνα).

Ο παγετώνας Εϊγιαφιάτλαγιοκουτλ καλύπτει έκταση 100 τετραγωνικών χιλιομέτρων και κινείται νότια του ηφαιστείου καταλήγοντας κοντά στις ακτές του Ατλαντικού. Το ηφαίστειο παρουσιάζει συχνή δραστηριότητα από τον 9ο αιώνα, περίοδο της εγκατάστασης των πρώτων κατοίκων στην Ισλανδία, και εξερράγη διαδοχικά τα έτη 902, 1612, 1821 και 1823 και 2010. Η διάμετρος του κρατήρα του είναι 3-4 χιλιόμετρα. Η έκρηξη του Απριλίου 2010 δημιούργησε μεγάλο ηφαιστειακό νέφος που κάλυψε το μεγαλύτερο μέρος της Ευρώπης, και προκάλεσε διακοπή των αεροπορικών μεταφορών, κυρίως στη βορειοδυτική Ευρώπη.
Εμίλιο Τζίνο Σεγκρέ

Ο Εμίλιο Τζίνο Σεγκρέ ("Emilio Gino Segrè", 1 Φεβρουαρίου 1905 – 22 Απριλίου 1989) ήταν Ιταλός φυσικός και νομπελίστας ο οποίος μαζί με τον Όουεν Τσάμπερλεϊν ανακάλυψε το αντιπρωτόνιο, ένα υποατομικό αντισωματίδιο.
Νέος Σκοπός

Ο Νέος Σκοπός είναι κωμόπολη του Νομού Σερρών και ανήκει στο Δήμο Εμμανουήλ Παππά. Σύμφωνα με τα στοιχεία της Απογραφής του 2011, ο πληθυσμός του οικισμού ανέρχεται στους 1.934+ κατοίκους, με καταγωγή από τον Σκοπό Ανατολικής Θράκης.
Όουεν Τσάμπερλεϊν

Ο Όουεν Τσάμπερλεϊν (10 Ιουλίου 1920 - 28 Δεκεμβρίου 2006) ήταν Αμερικανός φυσικός και νομπελίστας ο οποίος μαζί με τον Εμίλιο Σεγκρέ ανακάλυψε το αντιπρωτόνιο, ένα υποατομικό αντισωματίδιο. Υπήρξε απόφοιτος του Κολεγίου Ντάρτμουθ.
Αρσέν Βενγκέρ

Ο Αρσέν Βενγκέρ ("Arsène Wenger", 22 Οκτωβρίου 1949) είναι Γάλλος, αλσατικής καταγωγής, παλαίμαχος ποδοσφαιριστής και πρώην προπονητής της αγγλικής Άρσεναλ (1996-2018). Συγκαταλέγεται στους πλέον επιτυχημένους τεχνικούς της σύγχρονης ποδοσφαιρικής περιόδου. Φίλαθλοι και τύπος τον ονομάζουν "ο Καθηγητής" ("Le Professeur") από την προσεγμένη εμφάνιση, το ύφος επιμελούς και γαλήνιου ατόμου, την ήπια –κυρίως παλαιότερα– συμπεριφορά και τη βαθιά γνώση του αθλήματος σε παγκόσμιο επίπεδο.
Τριχλωριούχος σίδηρος

right|thumb|250px|Τριχλωριούχος σίδηρος
Ο Τριχλωριούχος Σίδηρος είναι μία χημική ένωση με τύπο FeCl3.
Ροδολίβος

Το Ροδολίβος είναι κωμόπολη του Νομού Σερρών και έδρα του Δήμου Αμφίπολης. Προηγουμένως ήταν έδρα του ομώνυμου δήμου, της επαρχίας Φυλλίδος. Έχει μόνιμο πληθυσμό 2.072 κατοίκους, σύμφωνα με την Απογραφή του 2011.

Το Ροδολίβος βρίσκεται νοτιοανατολικά των Σερρών, στους πρόποδες του Παγγαίου.

Το Ροδολίβος είχε γίνει αυτόνομη κοινότητα Κοινότητα "Ροδολείβους" στις 04/01/1920, ενώ το 1940 το όνομα άλλαξε ορθογραφία σε Κοινότητα "Ροδολίβους". Με την εφαρμογή του σχεδίου Καποδίστριας, η κοινότητα έγινε δήμος στις 24/07/1996 με συνένωση σε αυτή, τον κοινοτήτων Δομίρου και Μικρού Σουλίου. Με την εφαρμογή του προγράμματος Καλλικράτης ο Δήμος Ροδολίβους εντάχθηκε στον νέο δήμο Αμφίπολης και αποτελεί την δημοτική ενότητα Ροδολίβους. Το Ροδολίβος ορίστηκε έδρα του διευρυμένου δήμου. Από το Ροδολίβος ήταν οι Μακεδονομάχοι οπλαρχηγοί Λεωνίδας Μαλαμίδης, Βασίλειος Τσουβαλτζής, Γρηγόριος Ευθυμίου και Δημήτριος Χαρίσης
Γερμανικό στρατιωτικό νεκροταφείο Διονύσου - Ραπεντόζης

Το Γερμανικό στρατιωτικό νεκροταφείο Διονύσου - Ραπεντόζης 1939-1945 (Deutscher Soldatenfriedhof 1939-1945 Dionyssos - Rapendoza) είναι ένα από τα δύο νεκροταφεία στα οποία βρίσκονται οι τάφοι Γερμανών στρατιωτών που έχασαν τη ζωή τους στην Ελλάδα κατά το Β' Παγκόσμιο Πόλεμο. Το άλλο νεκροταφείο είναι το Γερμανικό στρατιωτικό νεκροταφείο στο Μάλεμε, στην Κρήτη.

Βρίσκεται σε σημείο που αρχικά ήταν αρκετά απομονωμένο, στη βόρεια πλευρά της Πεντέλης, στο Διόνυσο, κοντά στην Ραπεντώσα.

Στο κοιμητήριο αυτό βρίσκονται οι τάφοι 9.973 στρατιωτών του Γερμανικού Στρατού σε τρεις διαφορετικούς χώρους. Το Νεκροταφείο ιδρύθηκε στις 28 Σεπτεμβρίου 1975 και στο χώρο αυτό τάφηκαν Γερμανοί στρατιώτες από όλα τα μέρη της Ελλάδας.

Η φροντίδα του κοιμητηρίου γίνεται από τον Σύνδεσμο Φροντίδας Γερμανικών Τάφων Πολέμου, έναν ιδιωτικό σύλλογο με έδρα το Κάσσελ, με εντολή της Γερμανικής Κυβέρνησης. Ο σύλλογος έχει αναλάβει τη φροντίδα παρόμοιων νεκροταφείων σε όλο τον κόσμο.
Unleashed in the East

Unleashed in the East είναι ο τίτλος του ζωντανά ηχογραφημένου δίσκου του χέβι μέταλ συγκροτήματος Judas Priest, ο οποίος κυκλοφόρησε τoν Σεπτέμβριο του 1979 μέσω της "Columbia Records". Στις 6 Νοεμβρίου 2001, το άλμπουμ επανεκδόθηκε από την "Columbia" με τέσσερα επιπλέον κομμάτια.
Έρημος Μοχάβι

μικρογραφία|δεξιά|Το Εθνικό Πάρκο Τζόσουα Τρι (Joshua Tree National Park)
Η Έρημος Μοχάβι (προφ.: /moʊhɑːvi/ ή /məhɑːvi/) ή Μοχάβε βρίσκεται στις Ηνωμένες Πολιτείες και καταλαμβάνει σημαντικό τμήμα της νοτιοανατολικής Καλιφόρνιας και μικρότερα τμήματα της κεντρικής Καλιφόρνιας, νότιας Νεβάδας, νοτιοδυτικής Γιούτας και βορειοδυτικής Αριζόνας. Το όνομά της προέρχεται από την φυλή Μοχάβε των ιθαγενών Αμερικανών. Τα μεγάλα υψόμετρα (πάνω από 2.000 πόδια) στο Μοχάβε συνήθως αναφέρονται ως High Desert, ενώ η Κοιλάδα του Θανάτου, ένα από τα πιο διάσημα μέρη της ερήμου, είναι το χαμηλότερο σημείο στη Βόρεια Αμερική στα 282 πόδια (86 μέτρα) κάτω από την επιφάνεια της θάλασσας.

Τα όρια της ερήμου Μοχάβι γενικά ορίζονται από την παρουσία του φυτού Yucca brevifolia που θεωρείται ένα είδος δείκτη για αυτή την έρημο. Τα τοπογραφικά όρια περιλαμβάνουν τα όρη Τεχατσάπι μαζί με τις οροσειρές Σαν Γκαμπριέλ και Σαν Μπερναρντίνο. Τα όρια των βουνών είναι αρκετά διαφορετικά καθώς χαρακτηρίζονται από τα δύο μεγαλύτερα τεκτονικά ρήγματα στην Καλιφόρνια: το Σαν Αντρέας και το Γκάρλοκ. Η μεγάλη στέπα θάμνων Γκρέιτ Μπέισιν βρίσκεται στο Βορρά, και η πιο ζεστή έρημος Σονόρα (το Low Desert) βρίσκεται στα νότια και τα ανατολικά. Στην έρημο Μοχάβε πιστεύεται ότι ευδοκιμούν μεταξύ 1.750 και 2.000 είδη φυτών.

Ενώ τα περισσότερα μέρη της ερήμου Μοχάβε είναι αραιοκατοικημένα, υπάρχουν πολλές μεγάλες πόλεις, όπως το Λάνκαστερ και το Βίκτορβιλ ενώ οι μεγαλύτερες είναι το Λας Βέγκας και το Χέντερσον.
Καρλ Μάνε Σίγκμπαν

Ο Καρλ Μάνε Σίγκμπαν ("Karl Manne Georg Siegbahn", 3 Δεκεμβρίου 1886 - 26 Σεπτεμβρίου 1978) ήταν Σουηδός φυσικός στον οποίο απονεμήθηκε το 1924 το Νόμπελ Φυσικής για την εργασία του πάνω στην στερεοσκοπία ακτίνων Χ. Γεννήθηκε στο Όρεμπρο της Σουηδίας.

Πήρε το διδακτορικό του το 1911 από το Πανεπιστήμιο Λουντ, η διατριβή του είχε τίτλο "Magnetische Feldmessungen" (Μετρήσεις μαγνητικού πεδίου). Αναπλήρωνε τον καθηγητή Janne Rydberg όταν αυτός ήταν άρρωστος, μετά τον θάνατο του ο Καρλ Μάνε τον διαδέχθηκε το 1915.

Ο γιος του, Κάι Σίγκμπαν, πήρε το Νόμπελ Φυσικής το 1981 για τη συμβολή του στην εξέλιξη της υψηλής ανάλυσης ηλεκτρονικής φασματοσκοπίας.

Παντρεύτηκε την Karin Högbom το 1914 και είχαν δύο παιδιά τον Μπο Σίγκμπαν και τον Κάι Σίγκμπαν.

Κέρδισε το Μετάλλιο Χιουζ το 1934 και το μετάλλιο Rumford το 1940.
Λαδί

Λαδί είναι ένα σκούρο κιτρινοπράσινο χρώμα ή γκριζωπό-πράσινο. Στα αγγλικά με την ονομασία olive απαντάται κατά το Μεσαίωνα. Όταν αποκτά σκιά του πράσινου, γίνεται χακί. Το λαδί ανήκει στα γήινα χρώματα,
Άννα-Μισέλ Ασημακοπούλου

Η Άννα-Μισέλ Ασημακοπούλου (Νέα Υόρκη, 27 Μαρτίου 1967) είναι Ελληνίδα οικονομολόγος και νομικός, ευρωβουλευτής της Νέας Δημοκρατίας, πρώην βουλευτής Β' Αθηνών και Τομεάρχης Ψηφιακής Πολιτικής, Τηλεπικοινωνιών και Ενημέρωσης του κόμματος.
Τζανγκό Σισοκό

Ο Τζανγκό Σισοκό (Django Sissoko, απαντάται στις πηγές και ως Diango Cissoko ή Django Cissoko) είναι δημόσιος υπάλληλος και πολιτικός του Μαλί, πρωθυπουργός της αφρικανικής χώρας από τον Δεκέμβριο του 2012 ως τις 5 Σεπτεμβρίου 2013. Υπηρέτησε ως υπουργός Δικαιοσύνης από το 1984 ως το 1988 και συνακόλουθα υπηρέτησε δύο φορές ως γενικός γραμματέας της προεδρίας (1988-91 και 2008-11). Επίσης, ήταν συνήγορος του πολίτη (Ombudsman) από το 2011 ως το 2012.
Ο Σισοκό διορίστηκε πρωθυπουργός στις 11 Δεκεμβρίου 2012 λίγο μετά τη σύλληψη του προκατόχου του, Σεΐκ Μοντιμπό Ντιαρά, από τους ηγέτες του πραξικοπήματος που έγινε το Μάρτιο του 2012. Ο Ντιαρά εξαναγκάστηκε σε παραίτηση.
Επισκοπή της Τενερίφης

Η Επισκοπή του Σαν Κριστόμπαλ ντε Λα Λαγούνα (ισπανικά: "Diócesis de San Cristóbal de La Laguna") γνωστή ως Επισκοπή της Τενερίφης (ισπανικά: "Diócesis de Tenerife"), είναι επισκοπή της Καθολικής Εκκλησίας στις Κανάριες νήσους (Ισπανία). Η Επισκοπή υπάγεται στην Αρχιεπισκοπή της Σεβίλλης.

Η επισκοπή περιλαμβάνει την Επαρχία της Σάντα Κρουθ ντε Τενερίφε: τα νησιά Τενερίφη, Λα Πάλμα, Γκομέρα και Ιέρρο. Η έδρα της βρίσκεται στον Καθεδρικό Ναό του Σαν Κριστόμπαλ ντε Λα Λαγούνα στην Τενερίφη. Ο σημερινός επίσκοπος είναι ο Μπερνάρδο Άλβαρεθ Αφόνσο (ισπανικά: "Bernardo Álvarez Afonso").
Δωμάτιο 40

Το Δωμάτιο 40 ή 40 O.B. (Old Building) (αργότερα NID25) υπήρξε τομέας της διοίκησης του Βρετανικού Ναυτικού, κύρια γνωστού για τις προσπάθειες κρυπτανάλυσης κατά τη διάρκεια του πρώτου παγκοσμίου πολέμου. Η πιο γνωστή του συνεισφορά ήταν η αποκρυπτογράφηση του τηλεγραφήματος Ζίμμερμαν σχετικά με τη συμμετοχή του Μεξικού στον πρώτο παγκόσμιο πόλεμο.

Το Δωμάτιο 40 δημιουργήθηκε τον Οκρώβριο του 1914, αμέσως μετά την έναρξη του πολέμου. 
Ο Ναύαρχος Όλιβερ, διευθυντής της ναυτικής αντικατασκοπείας, παρακολουθούσε τις εκπομπές του Γερμανικού σταθμού στη Ναουέν, κοντά στο Βερολίνο. Έδωσε τα αποτελέσματα των παρακολουθήσεων στον Διοικητή Ναυτικής Εκπαίδευσης Τζέημς Ίγουιγκ, ο οποίος ασχολούνταν ερασιτεχνικά με την κρυπτογραφία. Ο Ίγουιγκ προσέλαβε ειδικούς όπως ο Γουίλιαμ Μοντγκόμερυ, και ο Νίγκελ ντε Γκρέυ.

Το όνομα "Δωμάτιο 40" παρέμεινε αν και στην πραγματικότητα ο τομέας κρυπτοανάλυσης επεκτάθηκε πολύ και μετακινήθηκε σε αρκετά περισσότερα γραφεία. Εκτιμάται πως το Δωμάτιο 40 αποκρυπτογράφησε περίπου 15,000 Γερμανικές αναφορές.
Τμήμα Δασολογίας και Φυσικού Περιβάλλοντος Α.Π.Θ.

Το Τμήμα Δασολογίας και Φυσικού Περιβάλλοντος Α.Π.Θ. είναι μαζί με το Τμήμα Δασολογίας και Διαχείρισης Περιβάλλοντος και Φυσικών Πόρων της Σχολής Επιστημών Γεωπονίας και Δασολογίας του Δημοκρίτειου Πανεπιστημίου Θράκης ένα από τα 2 τμήματα εκπαίδευσης που υπάρχουν στον Ελλαδικό χώρο που ασχολούνται με την επιστήμη της Δασολογίας. Το Τμήμα Δασολογίας και Φυσικού Περιβάλλοντος Α.Π.Θ. και το Τμήμα Γεωπονίας A.Π.Θ. συνθέτουν την Σχολή Γεωπονίας, Δασολογίας και Φυσικού Περιβάλλοντος του Αριστοτελείου Πανεπιστημίου Θεσσαλονίκης. Το Τμήμα προσφέρει προπτυχιακές, μεταπτυχιακές και διδακτορικές σπουδές.
Κόμμοδος

Ο Μάρκος Αυρήλιος Κόμμοδος Αντονίνος Αύγουστος ("Marcus Aurelius Commodus Antoninus Augustus", 31 Αυγούστου 161 - 31 Δεκεμβρίου 192) ήταν Ρωμαίος αυτοκράτορας με τον πατέρα του, Μάρκο Αυρήλιο, από το 177 έως τον θάνατο του πατέρα του το 180 και μόνος του έως το 192.

Κατά τη διάρκεια της βασιλείας του πατέρα του, συνόδευσε τον Μάρκο Αυρήλιο σε πολέμους το 172 και σε μία περιοδεία στις ανατολικές επαρχίες το 176. Έγινε ο νεαρότερος ύπατος στη ρωμαϊκή ιστορία το 177 και αργότερα εκείνο το έτος έγινε συναυτοκράτορας με τον πατέρα του. Ήταν η πρώτη φορά που ένας γιος διαδέχθηκε τον βιολογικό του πατέρα από τότε που ο Τίτος διαδέχθηκε τον Βεσπασιανό το 79. Ήταν επίσης ο πρώτος αυτοκράτορας του οποίου ο πατέρας και ο παππούς (ο οποίος υιοθέτησε τον πατέρα του Κόμμοδου) ήταν οι δύο προηγούμενοι αυτοκράτορες. 

Κατά τη διάρκεια που βασίλευε μόνος του, η αυτοκρατορία γνώρισε μία περίοδο μειωμένων στρατιωτικών συγκρούσεων σε σύγκριση με τη βασιλεία του Μάρκου Αυρήλιου, αλλά η πληθώρα των συνωμοσιών οδήγησε τον Κόμμοδο σε μία όλο και περισσότερο δικτατορική ηγεσία.

Μετά τη δολοφονία του το 192, τον διαδέχθηκε ο Περτίναξ, ο πρώτος αυτοκράτορας στο ταραχώδες έτος των πέντε αυτοκρατόρων.
Μουζαφέρ Σερίφ

Ο Μουζαφέρ Σερίφ (τουρκικά: "Muzaffer Şerif Başoğlu", Τουρκία, 29 Ιουλίου 1906– Αλάσκα, 16 Οκτωβρίου 1988) ήταν Τούρκος ψυχολόγος, εκ των θεμελιωτών της Κοινωνικής Ψυχολογίας, ο οποίος εισήγαγε την Ρεαλιστική Θεωρία Συγκρούσεων (Realistic conflict theory - RCT), με το περίφημο πείραμα του Robbers Caves, και την Θεωρία της Κοινωνικής Απόφασης (Social judgment theory - SJT).
Seasons in the Abyss

Seasons in the Abyss είναι ο τίτλος του πέμπτου στούντιο δίσκου του αμερικανικού thrash metal συγκροτήματος Slayer, ο οποίος κυκλοφόρησε τον Οκτώβριο του 1990 μέσω της δισκογραφικής εταιρείας "Def American".
Cryptic Writings

Το Cryptic Writings είναι το έβδομο στούντιο άλμπουμ του αμερικάνικου thrash metal συγκροτήματος Megadeth, το οποίο κυκλοφόρησε το Ιούνιο του 1997 μέσω της "Capitol Records".
Μαδαί

Ο Μαδαί (ελληνικά: Μήδος), πρόσωπο της Βίβλου τρίτος γιος του Ιάφεθ μικρότερου γιου του Νώε σύμφωνα με τον Ιώσηπο πρόγονος των Μήδων και των Περσών. Οι Πέρσες αναφέρονται σαν Μαδαί σύμφωνα και με τις Ασσυριακές πηγές. Σύμφωνα με το βιβλίο των Ιωβηλαίων (10 : 35 - 36) ο Μαδαί παντρεύτηκε μια κόρη του αδελφού του πατέρα του Σημ, προτίμησε να παραμείνει ανάμεσα στα αδέλφια της συζύγου του παρά να ακολουθήσει τα δικά του αδέλφια στην Ευρώπη. Μετά από έντονες παρακλήσεις στους κουνιάδους του Ελάμ, Ασσούρ και Αρφαξάδ να τους επιτρέψει να μείνει ανάμεσα τους του παραχώρησαν την περιοχή της Μηδίας. Σε άλλο σημείο του βιβλίου των Ιωβηλαίων αναφέρεται ότι μια κόρη του Μαδαί η Μέλκα παντρεύτηκε τον Καινάν άμεσο πρόγονο του Αβραάμ και του Ιησού, στους Έλληνες ο Μαδαί σχετίζεται με τον Μήδο γιο της Μήδειας.
Μαγώγ

thumb|300px|Απεικόνιση του Μαγώγ σαν του πρώτου βασιλιά της Σουηδίας
Ο Μαγώγ, πρόσωπο της Βίβλου δεύτερος από τους επτά γιούς του Ιάφεθ συνδέεται με αποκαλυπτικές προφητείες της Βίβλου (Ιεζεκιήλ 38,39) που τον αναφέρουν στη γη του Μαγώγ. Ο Ιουδαίος ιστορικός του 1ου αιώνα μ.χ. Φλάβιος Ιώσηπος ταυτίζει τους Μαγώγ με τους Σκύθες. Σύμφωνα με τη μετάφραση του Ιεζεκιήλ τοποθετείται μεταξύ της Καππαδοκίας και της Μηδίας. Ο Βυζαντινός ιστορικός Ιορδάνης ο Αλανός (551) αναφέρει τον Μαγώγ ως πρόγονο των Γότθων, ο Γιοχάννες Μάγκνουμ (16ος αιώνας μ.χ.) λέει ότι μετανάστευσε στην Σκανδιναβία τον 88ο χρόνο μετά τον κατακλυσμό όπου απέκτησε 5 γιούς, τους: Σουέννο, Γκεδάρ, Ούμπο, Θωρ και Γερμάν. Η βασίλισσα Χριστίνα της Σουηδίας περιγράφει στο γενεαλογικό της δέντρο ότι κατάγεται απευθείας από τον Μαγώγ.
Transport for London

Transport for London (συντομ. TfL, μτφρ. "Συγκοινωνίες για το Λονδίνο") είναι το όνομα του φορέα που έχει συστήσει ο Δήμαρχος του Λονδίνου προκειμένου να ελέγχει και να συντονίζει καλύτερα τις δημόσιες μεταφορές στην πρωτεύουσα του Ηνωμένου Βασιλείου. Ο φορέας αυτός είναι υπεύθυνος για την πλειονότητα των μέσων μαζικής μεταφοράς στην πόλη και έχει ως στόχο την υλοποίηση της στρατηγικής μεταφορών που καθορίζει ο Δήμαρχος.
Παγκόσμιο Κύπελλο Ποδοσφαίρου 2022

Το Παγκόσμιο Κύπελλο Ποδοσφαίρου 2022 (αγγλικά : 2022 FIFA World Cup ; αραβικά : 2022 كأس العالم لكرة القدم‎, "Kaʾs al-ʿālam li-kurat al-qadam 2022") θα είναι η 22η έκδοση του Παγκοσμίου Κυπέλλου της FIFA, του διεθνούς τουρνουά ποδοσφαίρου ανδρών το οποίο λαμβάνει χώρα κάθε τέσσερα χρόνια και στο οποίο συμμετέχουν οι εθνικές ομάδες των μελών της FIFA. Αναμένεται να πραγματοποιηθεί στο Κατάρ από τις 21 Νοεμβρίου έως τις 18 Δεκεμβρίου 2022. Θα είναι το πρώτο παγκόσμιο κύπελλο που θα πραγματοποιηθεί στον αραβικό κόσμο κι το πρώτο κύπελλο που θα πραγματοποιηθεί σε μουσουλμανική χώρα. Θα είναι το δεύτερο παγκόσμιο κύπελλο που θα πραγματοποιηθεί εξ ολοκλήρου στην Ασία μετά την διοργάνωση του 2002 στην Νότια Κορέα και την Ιαπωνία. Επιπλέον θα είναι η τελευταία διοργάνωση στην οποία θα συμμετέχουν 32 ομάδες καθώς στην επόμενη διοργάνωση το 2026 που θα λάβει χώρα στις ΗΠΑ, το Μεξικό και τον Καναδά οι συμμετέχουσες ομάδες θα αυξηθούν στις 48. Οι τελευταίοι νικητές του Παγκοσμίου Κυπέλλου Ποδοσφαίρου είναι η Γαλλία.

Εξαιτίας της έντονης ζέστης που επικρατεί στο Κατάρ κατά τους θερινούς μήνες, αυτό το παγκόσμιο κύπελλο θα πραγματοποιηθεί από τα τέλη Νοεμβρίου μέχρι τα μέσα Δεκεμβρίου και θα είναι το πρώτο κύπελλο που δεν θα πραγματοποιηθεί τον Μάιο, Ιούνιο ή Ιούλιο. Θα πραγματοποιηθεί σε ένα περιορισμένο χρονικό διάστημα των 28 ημερών.

Κατηγορίες για διαφθορά κατατέθηκαν σχετικά με τον τρόπο με τον οποίο το Κατάρ κέρδισε τα δικαιώματα διοργάνωσης του κυπέλλου. Η εσωτερική έρευνα και αναφορά της FIFA ξεκαθάρισε ότι το Κατάρ δεν είχε προβεί σε κάποια παράνομη ενέργεια, όμως ο επικεφαλής της έρευνας Michael J. Garcia έχει έκτοτε περιγράψει την έρευνα της FIFA ως «ανολοκλήρωτη και εσφαλμένη». Στις 27 Μαΐου 2015, η ελβετική ομοσπονδιακή εισαγγελία ξεκίνησε έρευνα πάνω στη διαφθορά και τον χρηματισμό των χωρών που ανέλαβαν την διοργάνωση των παγκοσμίων κυπέλλων 2018 και 2022. Στις 6 Αυγούστου 2018, ο πρώην πρόεδρος της FIFA Σεππ Μπλάττερ ισχυρίστηκε ότι το Κατάρ είχε χρησιμοποιήσει "υπόγειους τρόπους", υπονοώντας ότι η επιτροπή υποψηφιοτήτων είχε κλέψει προκειμένου το Κατάρ να κερδίσει τα δικαιώματα διοργάνωσης.

Επιπλέον, το Κατάρ αντιμετώπισε έντονη κριτική εξαιτίας της αντιμετώπισής του προς τους ξένους εργάτες οι οποίοι προσλήφθηκαν για την προετοιμασία του κυπέλλου, με την Διεθνή Αμνηστία να κάνει λόγο για "καταναγκαστική εργασία" και να δηλώνει ότι εκατοντάδες ή χιλιάδες μετανάστες εργάτες πέθαναν εξαιτίας της κατάχρησης των ανθρωπίνων δικαιωμάτων τους και εξαιτίας των απάνθρωπων εργασιακών συνθηκών, παρόλο που τα πρότυπα καλής διαβίωσης των εργατών αυτών θεσπίστηκαν το 2014.
Πλουτώνιο-238

Το Πλουτώνιο-238 είναι ένα ραδιενεργό ισότοπο του πλουτωνίου με διάρκεια ημιζωής 87,7 χρόνια. Επειδή είναι ένα πολύ ισχυρός πομπός ακτίνων άλφα που δεν εκπέμπουν σημαντικές ποσότητες άλλων, περισσότερο διεισδυτικών και έτσι πιο προβληματικών ακτινοβολιών, αυτό το ισότοπο χρησιμοποιείται στις θερμοηλεκτρικές γεννήτριες ραδιοϊσοτόπων (ΘΓΡ) και ραδιοϊσοτοπικές μονάδες θέρμανσης. Ένα γραμμάριο πλουτωνίου-238 παράγει περίπου 0,5 βατ ενέργειας.
Γαμέρ

Ο Γαμέρ, ήταν πρόσωπο της Παλαιάς Διαθήκης μεγαλύτερος γιος του Ιάφεθ , πατέρας του Ασχανάζ, του Ριφάθ και του Θοργαμά (Γένεσις 10,3). Το όνομα του σημαίνει «στέκεται για όλη την οικογένεια» και ήταν ο γενάρχης των Γομεριτών. Οι περισσότεροι ιστορικοί μελετητές τον αναφέρουν ως γενάρχη των Κελτών και τον Γαλατών. Ο Φλάβιος Ιώσηπος τον τοποθετεί στην Ανατολική Γαλατία, ο Ισίδωρος της Σεβίλλης λέει ότι είναι πρόγονος των Κελτών μονάχα ο Ιππόλυτος της Ρώμης τον αναφέρει ως γενάρχη της Καππαδοκίας. Είναι γενάρχης επιπλέον των Σκυθών μέσω του γιου του Ασχανάζ, των Αρμενίων, των Γεωργιανών και των Τούρκων μέσω του γιου του Θοργαμά. Το όνομα του έγινε ευρύτατα διαδεδομένο στους Ουαλούς ενώ σύμφωνα με το Ταλμούδ θεωρείται πρόγονος των Γερμανών, ο Άννιο ντα Βιτέρμπο (1498) λέει ότι την εποχή της διασποράς των λαών με την εγκατάσταση του Νεμρώδ στην Βαβυλώνα ο Γαμέρ εγκαταστάθηκε στην Ιταλία.
Ρομπέρτο Μαρτίνεθ

Ο Ρομπέρτο Μαρτίνεθ ("Roberto Martínez Montoliú", 13 Ιουλίου 1973) είναι Ισπανός προπονητής και πρώην ποδοσφαιριστής. Γεννήθηκε στην πόλη Μπαλαγέ της Ισπανίας. Ως ποδοσφαιριστής αγωνίστηκε ως αμυντικός μέσος. Σήμερα, είναι προπονητής της εθνικής βελγίου.
Ουίλιαμ Γκασκόιν

Ο Ουίλιαμ Γκασκόιν (William Gascoigne, 1612 – 2 Ιουλίου 1644) ήταν Άγγλος αστρονόμος, μαθηματικός και κατασκευαστής επιστημονικών εργαλείων από το Μίντλτον. Η γνωστότερη ίσως εφεύρεσή του είναι το μικρόμετρο. Ανήκε σε μια ομάδα αστρονόμων στη βόρεια Αγγλία ("nos Keplari") που ακολουθούσαν την αστρονομία του Γιοχάνες Κέπλερ. Στην ίδια ομάδα μεταξύ άλλων άνηκαν και οι Τζερέμια Χόροκς και Ουίλιαμ Κράμπτρι.
Apple Lisa

Ο Apple Lisa ήταν ο πρώτος προσωπικός υπολογιστής της Apple, βασισμένος εξ-ολοκλήρου στον 16/32-bit μικροεπεξεργαστή της Motorola 68000, που παρουσιάστηκε τον Ιανουάριο του 1983. Αντικατέστησε τον Apple III, ως υπολογιστής γραφείου. Δεν αποτέλεσε εμπορική επιτυχία λόγω της υψηλής τιμής του, αλλά θεωρείται υπολογιστής σταθμός όντας ο προπομπός του απολύτως επιτυχημένου Macintosh. Εισήγαγε σημαντικές καινοτομίες όπως το γραφικό περιβάλλον GUI. Η αρχική τιμή πώλησης στις ΗΠΑ ήταν από 9.995 δολάρια. Η παραγωγή του σταμάτησε τον Αύγουστο του 1986 έχοντας πουλήσει περίπου 100.000 κομμάτια. Το όνομα "Lisa" επίσημα ήταν ακρωνύμιο και προερχόταν από τις λέξεις: Local Integrated System Architecture, ωστόσο όπως δήλωσε αργότερα ο Στηβ Τζομπς ήταν το όνομα της κόρης του Lisa Brennan (1978). Τον διαδέχθηκε ο Apple Macintosh.
Κύπελλο Συνομοσπονδιών 1997

Το Κύπελλο Συνομοσπονδιών FIFA 1997 είναι το τρίτο Κύπελλο Συνομοσπονδιών στην ιστορία του θεσμού και το πρώτο που διοργανώθηκε από τη FIFA. Οι δύο πρώτες διοργανώσεις -το 1992 και το 1995- είχαν γίνει γνωστές με την ονομασία "Κύπελλο Βασιλιά Φαχντ". Όπως συνέβη και στις δύο αυτές διοργανώσεις, έτσι και στην τρίτη του έκδοση, το τουρνουά διεξήχθη στη Σαουδική Αραβία, το διάστημα 12-21 Δεκεμβρίου 1997 και ήταν το πρώτο όπου συμμετείχαν εκπρόσωποι από όλες τις συνομοσπονδίες της ΦΙΦΑ.

Νικήτρια αναδείχθηκε η Βραζιλία, που συνέτριψε στον τελικό την Αυστραλία με 6-0. Λίγο αργότερα έγινε η πρώτη χώρα που κατακτά τις δύο μεγάλες διοργανώσεις της ΦΙΦΑ (Παγκόσμιο Κύπελλο 1994 και Κύπελλο Συνομοσπονδιών 1997) καθώς και το πρωτάθλημα της συνομοσπονδίας της (Κόπα Αμέρικα 1997). Το ίδιο πέτυχε μερικά χρόνια αργότερα και η Γαλλία (Παγκόσμιο Κύπελλο 1998, Ευρωπαϊκό Πρωτάθλημα 2000 και Κύπελλο Συνομοσπονδιών 2001).
Νικολά Γκρουνιτσκί

Ο Νικολά Γκρουνιτσκί (Nicolas Grunitzky, 5 Απριλίου 1913 -27 Σεπτεμβρίου 1969) ήταν αρχηγός κράτους και πρόεδρος του Τόγκο από το 1963 ως το 1967. Υπήρξε πρωθυπουργός από το 1956 ως το 1958 υπό το σύστημα "loi cadre" της γαλλικής αποικιοκρατίας, με βάση το οποίο συστάθηκε περιορισμένη "εθνική" κυβέρνηση στις κτήσεις της. Ο πολιτικός του αντίπαλος Σιλβάνους Ολίμπιο εξελέγη πρόεδρος του Τόγκο το 1958, όταν η χώρα ήταν ακόμα υπό γαλλική διοίκηση. Εξελέγη πρώτος πρόεδρος του ανεξάρτητου Τόγκο το 1960. Έπειτα από το πραξικόπημα του 1963 κατά το οποίο σκοτώθηκε ο Ολίμπιο, ο Γκρουνιτσκί επιλέχθηκε από τη στρατιωτική επιτροπή των πραξικοπηματιών για το αξίωμα του 2ου πρόεδρου του Τόγκο.
Αλέκος Σοφιανίδης

Ο Αλέκος Σοφιανίδης (3 Αυγούστου 1933, Κωνσταντινούπολη – 6 Ιουλίου 2010, Αθήνα) ήταν Έλληνας διεθνής ποδοσφαιριστής και μετέπειτα προπονητής, ο οποίος αγωνιζόταν αρχικά ως επιθετικός και στη συνέχεια στη θέση του αριστερού ακραίου αμυντικού.
Γιάννης Αντετοκούνμπο

Ο Γιάννης Αντετοκούνμπο (πλήρες όνομα "Γιάννης Σίνα-Ούγκο Αντετοκούνμπο",) (Ζωγράφου, Αττική, 6 Δεκεμβρίου 1994) είναι Έλληνας επαγγελματίας διεθνής καλαθοσφαιριστής. Έχει ύψος 2,11 μ. και αγωνίζεται σε όλες τις θέσεις καλαθοσφαίρισης για τους Μιλγουόκι Μπακς και την Εθνικής Ελλάδας.

Ξεκίνησε τη σταδιοδρομία του στην Α2 κατηγορία του ελληνικού πρωταθλήματος καλαθοσφαίρισης ως παίκτης του Φιλαθλητικού. Κατόπιν, επιλέχθηκε στο ΝΒΑ Ντραφτ στη θέση 15 από τους Μιλγουόκι Μπακς το 2013, όπου και εξελίχθηκε στον κορυφαίο παίκτη της ομάδας στις περισσότερες στατιστικές κατηγορίες και σε έναν από τους κορυφαίους παίκτες του πρωταθλήματος του NBA, όντας μεταξύ άλλων δύο φορές MVP του πρωταθλήματος (2019, 2020) και πέντε φορές μέλος του All-Star Game ΝΒΑ. 

Έχει τον αριθμό 34 στη φανέλα του και το αγωνιστικό παρατσούκλι του είναι "The Greek Freak". Στις 15 Δεκεμβρίου 2020 ανανέωσε το συμβόλαιο του με τους Μιλγουόκι Μπακς για 5 χρόνια για 228 εκατομμύρια δολάρια.
¡Tré!

Το ¡Tré! είναι το ενδέκατο άλμπουμ των Green Day και κυκλοφόρησε στις 7 Δεκεμβρίου 2012 από την Reprise. Είναι το τρίτο μέρος της τριλογίας ¡Uno!, ¡Dos!, ¡Tré!. Ο τίτλος του άλμπουμ είναι μια αναφορά στον ντράμερ Τρε Κουλ που είχε γενέθλια 2 μέρες μετά την κυκλοφορία του άλμπουμ. Παραγωγός ήταν και πάλι ο Ρομπ Καβάλο. Έφτασε στο νούμερο 13 του Billboard 200 και στο νούμερο 2 του Billboard Alternative Albums chart. Το άλμπουμ είχε σχετικά καλές κριτικές και χαρακτηρίστηκε από πολλούς το καλύτερο της τριλογίας. Μοιράζεται το μουσικό στιλ των προκατόχων του. Την πανκ ροκ αίσθηση των Dookie και Insomniac, τα πειραματικά στοιχεία των Nimrod και Warning και τον ήχο της ροκ όπερας των American Idiot και 21st Century Breakdown.
Μεγάλος Βούδας της Ταϊλάνδης

thumb|280px|right|Ο Μεγάλος Βούδας της Ταϊλάνδης

Ο Μεγάλος Βούδας της Ταϊλάνδης είναι το ψηλότερο άγαλμα της Ταϊλάνδης και το ένατο ψηλότερο στον κόσμο

Βρίσκεται στον Βουδιστικό ναό Βατ Μουάνγκ στην επαρχία Ανγκ Θονγκ και έχει ύψος 92 μ. (300 ft.) και πλάτος 63 μ. (210 ft.) Είναι κατασκευασμένο από τσιμέντο και βαμμένο με χρυσό χρώμα. 

Απεικονίζει τον ιδρυτή του βουδισμού, τον βούδα Σιντάρτα Γκαουτάμα.
Seventh Son of a Seventh Son

Το Seventh Son of a Seventh Son είναι ο έβδομος στούντιο δίσκος του βρετανικού χέβι μέταλ συγκροτήματος Iron Maiden, ο οποίος κυκλοφόρησε σε μορφή δίσκου βινυλίου και CD στις 11 Απριλίου 1988 μέσω της δισκογραφικής εταιρείας "ΕΜΙ".

Το 1995, επανεκδόθηκε σε μορφή διπλού CD, το οποίο περιείχε εννέα επιπλέον κομμάτια.
Κλίφτονβιλ ΦΚ

Η Κλίφτονβιλ ΦΚ (αγγλικά: "Cliftonville FC") είναι ημι-επαγγελματικός ποδοσφαιρικός σύλλογος από τη Βόρεια Ιρλανδία και αγωνίζεται στην ΝΙΦΛ Πρέμιερσιπ. Ιδρύθηκε στις 20 Σεπτεμβρίου του 1879 από τον Τζον ΜακΡέντι ΜακΆλερι στο προάστιο Κλίφτονβιλ στο βόρειο Μπέλφαστ. Αποτελεί τον παλαιότερο ποδοσφαιρικό σύλλογο στην Ιρλανδία και γιόρτασε την 130η επέτειό της το 2009. Από το 1890, ο σύλλογος έχει έχει ως έδρα το Στάδιο Σόλιτιουντ.

Η Κλίφτονβιλ έχει κερδίσει το Ιρλανδικό Πρωτάθλημα πέντε φορές και το Ιρλανδικό Κύπελλο οκτώ φορές.
Φάρσες και ηθικολογίες

Ο Οκτάβιος Μιρμπό δημοσίευσε το 1904 έξι μικρά μονόπρακτα έργα με τον τίτλο Φάρσες και ηθικολογίες (στα γαλλικά Farces et moralités), τα οποία παίχτηκαν σε πολλές σκηνές του Παρισιού ανάμεσα στο 1894 και το 1904 : "Παλιά ζευγάρια" (στις 20 Δεκεμβρίου 1894 στο Θέατρο Εφαρμογής), "Η Επιδημία" (στις 14 Μαïου 1898, στο Θέατρο Αntoine, "Οι Εραστές", (στις 25 Μαΐου 1901, στο Θέατρο Grand Guignol), "Ηθικοί Ενδοιασμοί" (στις 2 Ιουνίου 1902 στο Θέατρο Grand Guignol), "Το Πορτοφόλι" (στις 19 Φεβρουαρίου 1902, στο Θέατρο της Αναγέννησης) και "Συνέντευξη" (την 1η Φεβρουαρίου 1904 στο Θέατρο Grand Guignol ). Δύο από αυτά "Οι Εραστές" και "Παλιά ζευγάρια" `ξανανέβηκαν στην Comédie-Française το 1999.
Ευγενία Κλειδαρά

thumb|Ο τάφος της Ευγενίας Κλειδαρά.
Η Ηγουμένη Ευγενία Κλειδαρά (Πλωμάρι Λέσβου, 25 Απριλίου 1929 – Μονή Αγίου Ραφαήλ, Λέσβος, 4 Ιουλίου 2013) ήταν Ελληνίδα μοναχή και λογοτέχνιδα, Ηγουμένη της Ιεράς Μονής του Αγίου Ραφαήλ στη Θερμή Λέσβου. Είναι περισσότερο γνωστή για το πνευματικό της έργο, που είχε ως αποτέλεσμα να προβληθεί η Μονή διεθνώς.
British Steel

British Steel είναι ο τίτλος του έκτου δίσκου του χέβι μέταλ συγκροτήματος Judas Priest, ο οποίος κυκλοφόρησε τoν Απρίλιο του 1980 μέσω της "Columbia Records". Στις 6 Νοεμβρίου 2001, το άλμπουμ επανεκδόθηκε από την "Columbia" με δύο επιπλέον κομμάτια, το ακυκλοφόρητο ""Red, White & Blue" και μία ζωντανή εκτέλεση του "Grinder" από τις 5 Μαΐου 1984 στο Λονγκ Μπιτς της Καλιφόρνια.
Το 2010, το "British Steel"" σε μορφή πακέτου CD και DVD, με το CD να περιλαμβάνει τη λίστα τραγουδιών της έκδοσης του 2001 και το DVD να περιλαμβάνει τη ζωντανή εμφάνιση του συγκροτήματος στο "Seminole Hard Rock Arena" της Φλόριντα στις 17 Αυγούστου 2009, η οποία πραγματοποιήθηκε στα πλαίσια της περιοδείας για την επέτειο των τριάντα χρόνων από την κυκλοφορία του δίσκου.
Κάχι Καχιασβίλι

Ο Κάχι (Ακάκιος) Καχιασβίλι είναι βετεράνος αθλητής της άρσης βαρών. Αναδείχθηκε τρεις φορές χρυσός Ολυμπιονίκης και είναι ένας από τους τέσσερις αρσιβαρίστες στην ιστορία του αθλήματος που το έχει επιτύχει.

Ο Καχιασβίλι γεννήθηκε στις 13 Ιουλίου το 1969 στην πόλη Τσχινβάλι της Σοβιετικής Ένωσης, από Γεωργιανό πατέρα και Ελληνίδα μητέρα. Το 1992 έγινε ο πρώτος χρυσός Ολυμπιονίκης του νεοσύστατου τότε κράτους της Γεωργίας, αγωνιζόμενος με την Ενωμένη Ομάδα στους Ολυμπιακούς Αγώνες της Βαρκελώνης. Το 1994 εγκαταστάθηκε μόνιμα στην Ελλάδα, χώρα καταγωγής της μητέρας του. Σύντομα βρέθηκε στο δυναμικό του αθλητικού σωματείο του Μίλωνα. Σπούδασε πολιτικός μηχανικός στο Πολυτεχνείο της Τιφλίδας και είναι αξιωματικός της ελληνικής Πολεμικής Αεροπορίας. Έχει ύψος 1,78μ.

Ο Κάχι Καχιασβίλι έχει μια πλούσια καριέρα με παγκόσμια ρεκόρ σε ζετέ (3) και αρασέ (2) και άλλα δύο στο σύνολο και κατακτήσεις χρυσών μεταλλίων σε Ευρωπαϊκά και Παγκόσμια Πρωταθλήματα. Πήρε μέρος τέσσερις φορές σε Ολυμπιακούς Αγώνες κατακτώντας τρία χρυσά μετάλλια. Στην τελευταία του συμμετοχή στους Ολυμπιακούς της Αθήνας δεν κατάφερε να κατακτήσει μετάλλιο, καθώς προερχόταν από αρκετούς τραυματισμούς και έτσι αρκέστηκε στην 5η θέση. Του έχει αποδοθεί το παρατσούκλι «κλαρκ», όπως το μηχάνημα που σηκώνει βάρη.
Νικόλαος Κάκκαλος

Ο Νικόλαος Κάκκαλος του Κλεομένους (γενν. στο Λιτόχωρο στις 9 Φεβρουαρίου 1952) είναι Έλληνας εκπαιδευτικός που χρημάτισε βουλευτής ΝΔ στο νομό Πιερίας από το 1989 ως το 1998.. Διεγράφη από την Κ.Ο. του κόμματος από το 1998 ως το 1999 και κατέστη ανεξάρτητος βουλευτής. Είναι παντρεμένος με τη Σοφία Φούντα και έχει 1 γιο και 1 κόρη.
Ιωύαν

Ιωύαν, πρόσωπο της Βίβλου τέταρτος γιος του μικρότερου γιου του Νώε Ιάφεθ του γενάρχη των Ευρωπαίων, ο Ιωύαν σύμφωνα με τον Ιουδαίο ιστορικό του 1ου αιώνα μ.χ. Φλάβιο Ιώσηπο είναι ο γενάρχης των Ελλήνων. Στα Εβραικά ο όρος Ίωνες αναφερόταν γενικά σε ολόκληρους τους Έλληνες, στους ίδιους τους Έλληνες ήταν ένα απο τα τέσσερα φύλλα του λαού με γενάρχη τον Ίωνα που ταυτίζεται με τον Ιωύαν. Στο Βιβλίο του Δανιήλ (8:21-22 και 11:2) ο Ιαβάν αναφέρεται σαν βασιλιάς της Ελλάδας, σύμφωνα με την Βίβλο (Γένεσις 10:4) γιοί του Ιωύαν ήταν οι : Ελισά, Θαρσείς, Κιτιοί και Ρόδιοι.
Θείρας

Θείρας, πρόσωπο της Βίβλου έβδομος και μικρότερος γιος του Ιάφεθ μικρότερου γιου του Νώε σύμφωνα με το Βιβλίο των Ιωβηλαίων ο κλήρος του Θείρα ήταν τέσσερα μεγάλα νησιά στον ωκεανό. Ο Φλάβιος Ιώσηπος αναφέρει τον Θείρα σαν πρόγονο των Θρακών, Θείρας ήταν ένα άλλο όνομα του ποταμού Δνείστερου οι κάτοικοι της περιοχής ονομάζονταν Θηραγέτες. Στους Έλληνες ταυτίζεται με τον Θράκα, επώνυμο ήρωα των Θρακών, οι Γέτες ήταν το σημαντικότερο έθνος των Θρακών (Ηρόδοτος 4.93, 5.3)
Ανδρέας Τζήμας

Ο Ανδρέας Τζήμας (Καστοριά, 1 Σεπτεμβρίου 1909 - Πράγα, 1 Δεκεμβρίου 1972), επίσης γνωστός με το ψευδώνυμο Βασίλης Σαμαρινιώτης, ήταν Έλληνας πολιτικός και αγωνιστής της Εθνικής Αντίστασης. Ήταν ηγετικό στέλεχος του Κομμουνιστικού Κόμματος Ελλάδος (ΚΚΕ), πολιτικός επίτροπος του Εθνικού Απελευθερωτικού Μετώπου (ΕΑΜ), μέλος (ως πολιτικός επίτροπος) της τριανδρίας του Ελληνικού Λαϊκού Απελευθερωτικού Στρατού (ΕΛΑΣ) μαζί με τον Άρη Βελουχιώτη και τον Στέφανο Σαράφη.
Viva World Cup

Το Viva World Cup (παγκόσμιο κύπελλο ποδοσφαίρου VIVA) είναι ένα διεθνές τουρνουά ποδοσφαίρου το οποίο διοργανώνεται από την ομοσπονδία Nouvelle Fédération-Board, της οποίας τα μέλη δεν είναι μέλη της Παγκόσμιας Ομοσπονδίας Ποδοσφαίρου (FIFA). Η διοργάνωση αυτή έχει σχεδιαστεί να γίνεται κάθε δύο χρόνια.
Μοσόχ

Μοσόχ (που σημαίνει «πολύτιμος»), πρόσωπο της Βίβλου έκτος γιος του Ιάφεθ μικρότερου γιου του Νώε γενάρχης των Ευρωπαίων όπως αναφέρεται στην Βίβλο (Γένεσις 10:2) σύμφωνα με τον Φλάβιο Ιώσηπο ήταν γενάρχης των Μουσκί της Καππαδοκίας με πρωτεύουσα την Μαζάκα (αρχαία Καισάρεια). Ο Ιππόλυτος της Ρώμης (3ος αιώνας μ.χ.) αναφέρει τους Ιλλυριούς σαν απογόνους του Μοσόχ, τον σχετίζει επιπλέον με άλλους λαούς όπως οι Γεωργιανοί και οι Αρμένιοι.
21st Century Breakdown

To 21st Century Breakdown είναι το όγδοο άλμπουμ του πανκ συγκροτήματος Green Day. Είναι η δεύτερη ροκ όπερα του συγκροτήματος μετά το American Idiot , και το πρώτο άλμπουμ με παραγωγό τον Μπουτς Βιγκ. Οι Green Day άρχισαν να δουλεύουν το άλμπουμ τον Ιανουάριο του 2006 και μέχρι τον Οκτώβριο του 2007 είχαν γραφτεί 45 τραγούδια. Η ηχογράφηση άρχισε τον Ιανουάριο του 2008.
Το άλμπουμ κυκλοφόρησε στις 15 Μαΐου του 2009 από την Reprise Records. Ο Armstrong δήλωσε ότι "το άλμπουμ είναι μια λήψη της εποχής που ζούμε καθώς αναρωτιόμαστε και προσπαθούμε να καταλάβουμε τον εγωιστικό χειρισμό γύρω μας, είτε αυτό είναι η κυβέρνηση είτε η θρησκεία είτε τα ΜΜΕ και γενικά οποιαδήποτε μορφή εξουσίας.". Τα singles, "Know Your Enemy" και "21 Guns" διευκρινίζουν τα θέματα αποξένωσης και θυμού προς την εξουσία που χαρακτηρίζουν το άλμπουμ.
Οι κριτικές είναι αρκετά καλές. Το άλμπουμ θεωρείται το πιο πετυχημένο της μπάντας αφού έφτασε στο νούμερο 1 αρκετών χωρών π.χ. (ΗΠΑ, Νέα Ζηλανδία, Καναδάς). Κέρδισε το Γκράμι καλύτερου ροκ άλμπουμ στα 52α βραβεία Γκράμι. Μέχρι τον Δεκέμβριο του 2010, είχαν πουληθεί πάνω από 1.000.000 αντίτυπα στην Αμερική και περισσότερα από 4.000.000 παγκοσμίως.
Θοβέλ

O Θοβέλ είναι πρόσωπο της Βίβλου, πέμπτος γιος του μικρότερου γιου του Νώε, Ιάφεθ του γενάρχη των Ευρωπαίων, σύμφωνα με τον Ιουδαίο ιστορικό του 1ου αιώνα Φλάβιο Ιώσηπο, γενάρχης των Ιβήρων. Η μετάφραση του Ιώσηπου ερμηνεύτηκε αρχικά ότι αφορούσε τους Ίβηρες του Καυκάσου αλλά ιστορικοί αργότερα όπως ο Ιππόλυτος της Ρώμης, τον 3ο αιώνα επέκτειναν τον όρο Ίβηρες απόγονοι του Θοβέλ στους Ισπανούς και τους Ιταλούς.
Σύμφωνα με τον Καταλανικό θρύλο ο Θοβέλ απέπλευσε από την Γιάφφα με την οικογένεια του για τον ποταμό Φρανκόλι στην Ισπανική Καταλονία το 2157 π.Χ. όπου ίδρυσε πόλη την οποία ονόμασε χάρη του γιου του Ταρράχο Ταραγκόνα. Ο Θοβέλ βασίλευσε 155 χρόνια πέθανε ενώ ετοιμαζόταν να εποικίσει την Μαυριτανία τον διαδέχθηκε ο γιος του Ίβηρας άλλες παραδόσεις τον έχουν οικιστή της Ραβένας στην Ιταλία, του Σετούμπαλ στην Πορτογαλία και του Τολέδο στην Ισπανία. Ο βασιλιάς της Καστίλης Αλφόνσος Ι΄ της Καστίληςς έγραψε ότι εγκαταστάθηκε στα Πυρηναία, αναφέρεται ότι μοίρασε το βασίλειο του στους 3 γιους του : 

*Ο μεγαλύτερος Ταρράχο κληρονόμησε την Αραγωνία
*Ο μεσαίος Τοφαίλ τις δυτικές ακτές του Ατλαντικού στην σημερινή Πορτογαλία
*Ο νεώτερος Ίβηρας τις νότιες ακτές της Μεσογείου.
Δημήτριος Ταλαγάνης

Ο Δημήτριος Ταλαγάνης (Τρίπολη, 1945 - Αθήνα,15 Απριλίου 2021) ήταν Έλληνας καλλιτέχνης, αρχιτέκτονας, ποιητής και πολεοδόμος.
Αντώνης Κοντογεωργίου

Ο Αντώνης Κοντογεωργίου (11 Δεκεμβρίου 1945 – 1 Οκτωβρίου 2018) ήταν Έλληνας μουσικός, βαρύτονος και διευθυντής της χορωδίας της ΕΡΤ.
No Remorse

No Remorse είναι ο τίτλος της συλλογής τραγουδιών του βρετανικού χέβι μέταλ συγκροτήματος Motörhead, η οποία κυκλοφόρησε στις 15 Σεπτεμβρίου 1984 σε μορφή διπλού δίσκου βινυλίου μέσω της δισκογραφικής εταιρείας "Bronze Records". Η έκδοση του διπλού CD περιλαμβάνει πέντε επιπλέον κομμάτια.
Η συλλογή κυκλοφόρησε μετά από πιέσεις της δισκογραφικής εταιρείας του συγκροτήματος, "Bronze Records", για μία συλλογή η οποία θα περιελάμβανε τραγούδια της βασικής σύνθεσης των Motörhead, μαζί με νέα κομμάτια.
Η προώθηση της συγκεκριμένης κυκλοφορίας έγινε με την περιοδεία "No Remorse - Death on the Road" στα τέλη Οκτωβρίου και τις αρχές Νοεμβρίου του 1984. Επίσης, γυρίστηκε βίντεο κλιπ για το σινγκλ του άλμπουμ, ""Killed by Death" το οποίο ανέβηκε στο # 51 στη Μεγάλη Βρετανία, ενώ το "No Remorse"" έφθασε στο # 14.
Κολίμα

Η Κολίμα (ισπανικά: "Colima", επίσημα "Estado Libre y Soberano de Colima") είναι μια από τις 31 πολιτείες του Μεξικού. Διαιρείται σε 10 δήμους και η πρωτεύουσα είναι η Κολίμα. Σύμφωνα με την απογραφή του 2010, η πολιτεία έχει πληθυσμό 650.555 κατοίκους, το δεύτερο μικρότερο από όλες τις πολιτείες, με μόνο την Μπάχα Καλιφόρνια Σουρ να έχει μικρότερο. Η μεγαλύτερη πόλη της πολιτείας είναι το Μανσανίγιο.

Η πολιτεία έχει έκταση 5.627 χλμ² (28η μεγαλύτερη). Συνορεύει με το Χαλίσκο και το Μιτσοακάν. Στα νότια βρέχεται από τον Ειρηνικό. Το ψηλότερο σημείο της πολιτείας είναι ο κρατήρας του ηφαιστείου Κολίμα. Η οικονομία της πολιτείας βασίζεται στο εμπόριο. Το Μανζανίγιο είναι το μεγαλύτερο λιμάνι του Μεξικού όσον αφορά τον αριθμό εμπορευματοκιβωτίων και το βάρος των εμπορευμάτων που διακινήθηκαν από αυτό.
Μάχη του Σορ

Η Μάχη του Σορ, "(γερμανικά: Schlacht bei Soor, Sohr, Sorr)", στις 30 Σεπτεμβρίου 1745, αναφέρεται στην μάχη μεταξύ του πρωσικού στρατού υπό τον Φρειδερίκο Β΄ και του ενωμένου αυστροσαξωνικού στρατού, υπό τον Κάρολο Αλέξανδρο της Λωρραίνης.
Νοβάρα Κάλτσιο

Η Νοβάρα Κάλτσιο είναι ένας Ιταλικός ποδοσφαιρικός σύλλογος, με έδρα την πόλη Νοβάρα της περιφέρειας Πεδεμόντιο.
Τλαξκάλα

Η Τλαξκάλα (ισπανικά: "Tlaxcala", επίσημα: "Estado Libre y Soberano de Tlaxcala") είναι μία από τις 31 πολιτείες του Μεξικού. Διαιρείται σε 60 δήμους και πρωτεύουσά της είναι η Τλαξκάλα ντε Ξικοτένκατλ. Σύμφωνα με την απογραφή του 2010 έχει 1.169.936 κατοίκους (28η μεγαλύτερη).

Η Τλαξκάλα είναι η μικρότερη σε έκταση πολιτεία του Μεξικού, με έκταση 3.997 χλμ². Βρίσκεται στο ανατολικό κεντρικό Μεξικό, στο Μεξικανικό Οροπέδιο, στο δυτικό άκρο της Ανατολικής Σιέρρα Μάδρε. Συνορεύει με την Πουέμπλα στα ανατολικά, με το Ιδάλγο στα βορειοδυτικά και την πολιτεία του Μεξικού στα ανατολικά. Το ψηλότερο σημείο της πολιτείας είναι η κορυφή του ηφαιστείου Μαλίντσε (4.461 μ.).

Η κύρια πηγή εισοδήματος για την πολιτεία είναι η βιομηχανία κατασκευών, τροφίμων και ποτών. Άλλη μια σημαντική πηγή εισοδήματος είναι ο τουρισμός λόγω των αρχαιολογικών τόπων της πολιτείας, όπως η Κακάξτλα, και η αποικιοκρατική αρχιτεκτονική στην πόλη της Τλαξκάλα.
Live Tracks

Το Live Tracks είναι ένα live άλμπουμ των Green Day που κυκλοφόρησε αποκλειστικά σε Ιαπωνία και Αυστραλία από την Reprise. Ηχογραφήθηκε στο Jannus Landing της Φλόριντα στις 11 Μαρτίου 1994 και κυκλοφόρησε ένα χρόνο μετά στις 25 Μαρτίου 1995. Περιέχει τρία τραγούδια από το Kerplunk και τέσσερα τραγούδια από το Dookie (το "Welcome to Paradise" συμπεριλαμβανόταν και στα δύο). Δεν κατάφερε ποτέ να μπει στα charts.
Μάχη του Κέσσελσντορφ

Η Μάχη του Κέσσελσντορφ () δόθηκε στις 15 Δεκεμβρίου 1745, μεταξύ των Πρώσων και των Αυστροσαξόνων με αρχηγούς τους στρατάρχες Λεοπόλδο Α΄ του Άνχαλτ-Ντεσάου και τον Φρειδερίκο Αύγουστο Ρουτόφσκι, αντίστοιχα. Τo αποτέλεσμα ήταν νικηφόρο για τους Πρώσους.
American Idiot

Το American Idiot είναι το έβδομο άλμπουμ του πανκ ροκ συγκροτήματος Green Day και κυκλοφόρησε στις 20 Σεπτεμβρίου 2004. Παραγωγός ήταν ο Ρομπ Καβάλο. Αρχικά η μπάντα είχε ηχογραφήσει το 2003 ένα δίσκο με όνομα "Cigarettes and Valentines" αλλά τα κομμάτια κλάπηκαν από το στούντιο της μπάντας. Οπότε η μπάντα, αντί να τα ηχογραφήσει ξανά, αποφάσισε να γράψει νέα τραγούδια, μια ροκ όπερα που αφηγείται την ιστορία του αντι-ήρωα εφήβου με το ψευδώνυμο Jesus of Suburbia. Το άλμπουμ θεωρείται από πολλούς το καλύτερο του συγκροτήματος. Έφτασε στο νούμερο ένα σε 19 χώρες και μπήκε στα charts άλλων 8. Από την κυκλοφορία του έχουν πωληθεί πάνω από 16 εκατομμύρια αντίτυπα παγκοσμίως. Όλα τα single του άλμπουμ έχουν ανακηρυχθεί πλατινένια από την RIAA. To "American Idiot" έχει γίνει μιούζικαλ και σύμφωνα με την μπάντα επρόκειτο να γίνει και ταινία.
Ντίνος Γκουγκουρέλας

Ο Κωνσταντίνος Γκουγκουρέλας (γνωστός και ως Ντίνος Γκουγκουρέλας, 1934-2021) ήταν Έλληνας δικηγόρος και πολιτικός από την Πιερία. Πολιτευτής αρχικά της ΕΡΕ, το 1981 εξελέγη βουλευτής της ΝΔ και επανεξελέγη το 1985. Έχει διατελέσει μεταξύ άλλων και πρόεδρος του Πιερικού.
Τζαμί Φαΐκ Πασά

Το Τζαμί Φαΐκ Πασά, γνωστό και ως Ιμαρέτ, είναι μνημείο Οθωμανικής περιόδου στην περιοχή Μαράτι, πολύ κοντά στην πόλη της Άρτας.
Ιουλίδα

Η Ιουλίδα ή Χώρα είναι πρωτεύουσα της Κέας και έδρα της Περιφερειακής Ενότητας Κέας-Κύθνου. Είναι χτισμένη αμφιθεατρικά στην ενδοχώρα του νησιού, στους λόφους Κάστρου και Μύλων, στην ίδια θέση με την αρχαία Ιουλίδα. Σύμφωνα με την απογραφή του 2011, η Ιουλίδα έχει 633 κατοίκους. Απέχει από την Κορησσία, το λιμάνι του νησιού, 5,5 χιλιόμετρα.

Η αρχαία Ιουλίδα ιδρύθηκε κατά τους αρχαϊκούς χρόνους. Ήταν η μόνη από τις τέσσερις πόλεις της Κέας που χτίστηκε στην ενδοχώρα. Σήμερα από την αρχαία πόλη σώζονται τα ερείπια των οχυρών της αρχαίας ακρόπολης και τμήμα του τείχους. Στην ίδια θέση ο Ενετός Ντομένικο Μικέλι έκτισε περίπου το 1210 ένα κάστρο και χρησιμοποίησε στην κατασκευή τα αρχαία οχυρωματικά τείχη. Το κάστρο σώζεται μέχρι σήμερα.

Είναι ένα χαρακτηριστικό κυκλαδίτικο χωριό, με κεραμοσκεπή διώροφα κτίρια, λιθόστρωτους δρόμους και μικρές πλατείες. Η Ιουλίδα αποτελείται από τέσσερις συνοικισμούς, που αντιπροσωπεύουν την κοινωνική θέση των κατοίκων. Το Κάστρο είναι το ιστορικό κέντρο της Ιουλίδας και εκεί βρίσκονταν τα σπίτια των πλουσιότερων γαιοκτημόνων και εμπόρων, γι' αυτό και τα σπίτια εκεί είναι μεγαλύτερα. To Κάστρο συνδέεται με την πλατεία Πιάτσα με το Κατω(η)χώρι, όπου ζούσαν κυρίως έμποροι. Η Μεσάδα ήταν το επίπεδο τμήμα της πόλης, εκεί όπου συναντούταν οι κάτοικοί της. Τέλος, το Πανωχώρι είναι το υψηλότερο τμήμα της Ιουλίδας και εκτείνεται περιμετρικά γύρω από τη Μεσάδα και αποτελείται κυρίως από μικρά σπίτια που χωρίζουν στενά σοκάκια.
Divine Intervention

Divine Intervention είναι ο τίτλος του έκτου στούντιο δίσκου του αμερικανικού thrash metal συγκροτήματος Slayer, ο οποίος κυκλοφόρησε τον Σεπτέμβριο του 1994 μέσω της δισκογραφικής εταιρείας "American".
Σισέ Μαριάμ Καϊνταμά Σιντιμπέ

Η Σισέ Μαριάμ Καϊνταμά Σιντιμπέ ("Cissé Mariam Kaïdama Sidibé", 4 Ιανουαρίου 1948-) είναι Μαλινέζα πολιτικός, πρωθυπουργός της χώρας της από το 2011 ως το 2012 και η πρώτη γυναίκα που διορίστηκε στο αξίωμα αυτό στην ιστορία της χώρας. Διορίστηκε με διάταγμα στις 3 Απριλίου 2011, στη θέση του Μοντιμπό Σιντιμπέ. Στις 22 Μαρτίου 2012, έπειτα από την αναστολή ισχύος του Συντάγματος μετά το πραξικόπημα των στρατιωτικών, απομακρύνθηκε από την πρωθυπουργία και ανακοινώθηκε ότι τέθηκε υπό κράτηση από τις δυνάμεις της χούντας.
Lacrimae rerum

Ο [[Ερμής (μυθολογία)|Ερμής]] παρηγορεί τον [[Αινείας|Αινεία]], [[Νωπογραφία|Τοιχογραφία]] ([[1757]]) στη Βίλα Valmarana της [[Βενετία|Βενετίας]] του [[Τζιοβάννι Μπαττίστα Τιέπολο]].
Η Lacrimae rerum είναι λατινική φράση που αναφέρει ο Λατίνος ποιητής Βιργίλιος στο πρώτο βιβλίο της Αινειάδας του.
Τιγράνης Α΄ της Αρμενίας

Ο Τιγράνης Α΄ της Αρμενίας, από τη Δυναστεία των Αρταξιαδών, ήταν βασιλιάς της Αρμενίας την περίοδο (115 – 95 π.Χ.). Ήταν ένας από τους γιους του ιδρυτή της δυναστείας, Αρταξία Α΄. Διαδέχθηκε τον μεγαλύτερο αδελφό του Αρταβάσδη Α΄, ενώ -σύμφωνα με τον Αππιανό- ήταν ο πατέρας τού κορυφαίου Αρμένιου βασιλιά, Τιγράνη του Μεγάλου, ο οποίος τον διαδέχθηκε.
Αρταβάσδης Α΄ της Αρμενίας

Ο Αρταβάσδης Α΄ της Αρμενίας ήταν βασιλιάς της Αρμενίας από τη δυναστεία των Αρταξιδών την περίοδο (160 – 115 π.χ.). Μεγαλύτερος γιος και διάδοχος του βασιλιά της Αρμενίας Αρταξία Α΄ ιδρυτή της δυναστείας των Αρταξιδών, ίσως απογόνου της δυναστείας των Οροντιδών. Βρέθηκε αντιμέτωπος με τις επιθέσεις των Πάρθων και τελικά ηττήθηκε, χάνοντας τα ανατολικά τμήματα του βασιλείου του· ο βασιλιάς των Πάρθων Μιθριδάτης πήρε τον ανιψιό του μετέπειτα βασιλιά της Αρμενίας Τιγράνη Β΄ τον μέγα όμηρο. Τοποθέτησε τον γιο του Αρταξέρξη ως ανεξάρτητο βασιλιά της Ιβηρίας· ο γιος του Αρταξέρξης είναι ο ιδρυτής της Ιβηρικής δυναστείας των Αρταξιαδών. Στην Αρμενία, τον Αρταβάσδη Α΄ διαδέχθηκε ο αδελφός του Τιγράνης Α΄.
Γέφυρα της νέας Ευρώπης

Η Γέφυρα της νέας Ευρώπης, γνωστή και με τα ονόματα Γέφυρα Δούναβη 2 και Γέφυρα Καλαφάτ-Βιντίν (Βουλγαρικά: Дунав мост 2, Dunav most 2 / Мост Видин–Калафат, Most Vidin–Kalafat; Ρουμανία: Podul Calafat–Vidin) είναι καλωδιωτή γέφυρα η οποία ενώνει οδικά και σιδηροδρομικά τις πόλεις Καλαφάτ της Ρουμανίας και Βίντιν της Βουλγαρίας, πάνω από τον Δούναβη. 

Τα εγκαίνια της πραγματοποιήθηκαν στις 14 Ιουνίου 2013. Η γέφυρα κατασκευάστηκε από την Ισπανική κατασκευαστική εταιρία Fomento de Construcciones y Contratas και στοίχισε 226 εκατομμύρια Ευρώ. Η κατασκευή της ξεκίνησε το 2007. 

Η γέφυρα έχει μήκος περίπου 1,8χλμ και διαθέτει 4 λωρίδες κυκλοφορίας, μια ενιαία σιδηροδρομική γραμμή, πεζοδρόμους και ποδηλατοδρόμους. Μέρος του κόστους της καλύφθηκε από κονδύλια της ΕΕ, καθώς θεωρεί την γέφυρα σημαντικό μέρος των μεταφορών της, αφού θα συνδέει δρομολόγια από τη Βόρεια Ευρώπη, τις χώρες της Βαλτικής, την κεντρική Ευρώπη και τη Ρουμανία με την Βουλγαρία και την Ελλάδα.
Νίκος Γκάνος

Ο Νίκος Γκάνος (22 Ιουλίου 1983), γνωστός με το καλλιτεχνικό ψευδώνυμο Nicko, είναι Έλληνας τραγουδιστής dance μουσικής.
Άρθουρ Γουώλ

Ο Άρθουρ Γουώλ (8 Σεπτεμβρίου, 1917 - 6 Μαρτίου, 2006) ήταν Αμερικανός επιστήμονας ο οποίος, ως διδακτορικός φοιτητής του Γκλεν Θ. Σίμποργκ στο Πανεπιστήμιο Μπέρκλεϋ απομόνωσε πρώτη φορά το πλουτώνιο τον Φεβρουάριο του 1941 . Εργάστηκε, επίσης, στο Σχέδιο Μανχάταν.
Virtual Boy

thumb|220px
Το Virtual Boy (ιαπωνικά: バーチャルボーイ, Χέπμπορν: Bācharu Bōi) είναι επιτραπέζια κονσόλα βιντεοπαιχνιδιών που αναπτύχθηκε και κατασκευάστηκε από την Nintendo. Ήταν η πρώτη κονσόλα βιντεοπαιχνιδιών που υποτίθεται ότι είναι σε θέση να εμφανίζει «πραγματικά 3D γραφικά», σε μια μορφή εικονικής πραγματικότητας. Ενώ τα περισσότερα βιντεοπαιχνίδια χρησιμοποιούν μονόφθαλμα εφέ για να επιτύχουν την ψευδαίσθηση των τριών διαστάσεων σε μια οθόνη δύο διαστάσεων, το Virtual Boy δημιουργεί μια ψευδαίσθηση του βάθους μέσω της επίδρασης γνωστής ως παράλλαξη. Με έναν τρόπο παρόμοιο με τη χρήση μιας head-mounted οθόνης, ο χρήστης κοιτάζει σε ένα προσοφθάλμιο από νεοπρένιο στο μπροστινό μέρος του μηχανήματος, και βλέπει ένα προβολέα σε στιλ γυαλιών που επιτρέπει την προβολή της μονοχρωματικής (στην περίπτωση αυτή, κόκκινο) εικόνα.
Α.Ο. Ποσειδών Λουτρακίου

Ο Α.Ο. Ποσειδών Λουτρακίου είναι ελληνικό αθλητικό σωματείο που δραστηριοποιείται στο Λουτράκι, στο Νομό Κορινθίας, όπου και βρίσκεται η έδρα του, το Δημοτικό Κλειστό Γυμναστήριο «Γ. Γαλανόπουλος». Επίσημο έτος ίδρυσής του είναι το 1962 και αγωνίζεται με χρώματα το μπλε και το λευκό. Διατηρεί τμήματα καλαθοσφαίρισης, πετοσφαίρισης, χειροσφαίρισης, κολύμβησης και στίβου.
Technical Ecstasy

Technical Ecstasy είναι ο τίτλος του έβδομου στούντιο δίσκου του βρετανικού χέβι μέταλ συγκροτήματος Black Sabbath, ο οποίος κυκλοφόρησε το Σεπτέμβριο του 1976 μέσω της δισκογραφικής εταιρείας "Vertigo" στην Ευρώπη και της Warner Bros. στην Αμερική.
The Secret Circle

The Secret Circle (Ο Μυστικός Κύκλος) είναι μια Αμερικάνικη υπερφυσική, εφηβική δραματική σειρά, η οποία προβλήθηκε στην Αμερική από το CW από τις 15 Σεπτεμβρίου 2011 μέχρι τις 10 Μαΐου 2012. Είναι βασισμένη στην ομώνυμη τριλογία βιβλίων της Λ.Τζ. Σμιθ. Η σειρά διαδραματίζεται στην πόλη του Τσανς Χάρμπορ, Ουάσινγκτον, και συγκεντρώνεται στην Κάσι Μπλέικ (Μπριτ Ρόμπερτσον) η οποία, αφού μετακομίζει στο Τσανς Χάρμπορ, ανακαλύπτει ότι είναι απόγονος μαγισσών και μάγισσα και η ίδια. Σύντομα ενώνεται με τα άλλα πέντε μέλη μάγισσες και δημιουργούν τον κύκλο τους. Η σειρά δημιουργήθηκε από τον Άντριου Μίλλερ και στις 17 Μαΐου 2011 εγκρίθηκε για να προβληθεί στο CW. Στις 12 Οκτωβρίου 2011, το CW ανακοίνωσε ότι ο πρώτος κύκλος της σειράς θα αποτελείται από 22 επεισόδια.

Ωστόσο, στις 11 Μαΐου 2012, το CW έκοψε τη σειρα. Τα χαμηλά νούμερα τηλεθέασης κατά το δεύτερο μισό του κύκλου, το ακριβό κόστος παραγωγής των ειδικών εφέ και οι δύσκολες τοποθεσίες των γυρισμάτων, ήταν αρκετά για τη διακοπή της σειράς.

Στην Ελλάδα η σειρά έκανε πρεμιέρα στις 15 Ιουλίου 2013 από το τηλεοπτικό κανάλι Star.
Point of Entry

Point of Entry είναι ο τίτλος του έβδομου δίσκου του χέβι μέταλ συγκροτήματος Judas Priest, ο οποίος κυκλοφόρησε τoν Φεβρουάριο του 1981 μέσω της "Columbia Records". Στις 7 Μαΐου 2001, το άλμπουμ επανεκδόθηκε από την "Columbia" με δύο επιπλέον κομμάτια, το ακυκλοφόρητο ""Thunder Road" και μία ζωντανή εκτέλεση του "Desert Plains"" από τις 23 Μαΐου 1986 στο Σεντ Λούις.
Χάρι Στάιλς

Ο Χάρι Στάιλς (πλήρες όνομα Harry Edward Styles, 1 Φεβρουαρίου 1994) είναι Άγγλος τραγουδιστής, στιχουργός, ηθοποιός και πρώην μέλος του συγκροτήματος One Direction.
Ηνωμένες Επαρχίες της Κεντρικής Ιταλίας

Oι Ηνωμένες Επαρχίες της Κεντρικής Ιταλίας, επίσης γνωστές ως Ένωση της Κεντρικής Ιταλίας, Συνομοσπονδία της Κεντρικής Ιταλίας ή Γενική Κυβέρνηση της Κεντρικής Ιταλίας, ήταν ένα κράτος δορυφόρος μικρής διάρκειας του Βασιλείου της Σαρδηνίας. Προήλθε από την ένωση του πρώην Μεγάλου Δουκάτου της Τοσκάνης, του Δουκάτου της Πάρμα, του Δουκάτου της Μόντενα, και το βόρειο μέρος των παπικών κρατών, μετά την εκδίωξη των μονάρχων τους από λαϊκές επαναστάσεις.

Από τον Αύγουστο του 1859, τα προ Σαρδηνιακά καθεστώτα της Τοσκάνης, της Πάρμα, της Μόντενα και και των βορίων μέρος παπικών κρατών είχαν εισέλθει σε μια ομάδα στρατιωτικών συνθηκών. Στις 7 Νοεμβρίου του 1859, εξελέγη ο Ευγένιος Εμμανουήλ της Σαβοΐας ως αντιβασιλέας τους. Ωστόσο, ο βασιλιάς Βίκτωρ Εμμανουήλ Β΄ της Σαρδηνίας δεν έγκρινε την εκλογή, και έστειλε τον Κάρολο Κομπάγκνι αντ' αυτού ως τον Γενικό Διοικητή της Κεντρικής Ιταλίας, ο οποίος ήταν υπεύθυνος για τις διπλωματικές και στρατιωτικές σχέσεις μεταξύ των κρατών.

Στις 8 Δεκεμβρίου του 1859, οι περιοχές αυτές είχαν ενσωματωθεί στις βασιλικές επαρχίες της Εμίλια. Μέτα από δημοψηφίσματα που είχε διεξαχθεί τον Μάρτιο του 1860, η επαρχία αυτή είχε επισήμως προσαρτηθεί από το Βασίλειο της Σαρδηνίας. Σε αντάλλαγμα για τη γαλλική αναγνώριση, η Σαβοΐα και η Νίκαια παραχωρήθηκαν στη Γαλλία.